Diari Oficial de la Generalitat Valenciana


Sumari del DOGV 6443, del 21-01-2011 (2011/324)

ORDE 100/2010, de 21 de desembre, de la Conselleria d'Educació, per la qual es convoquen tres beques per a la realització de pràctiques professionals a realitzar en la Secretaria de l'Alt Consell Consultiu en Investigació, Desenrotllament i Innovació.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6443

Data del DOGV
:   21-01-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/324


Data del document
:   21-12-2010

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * ajuda pública

ORDE 100/2010, de 21 de desembre, de la Conselleria d'Educació, per la qual es convoquen tres beques per a la realització de pràctiques professionals a realitzar en la Secretaria de l'Alt Consell Consultiu en Investigació, Desenrotllament i Innovació. [2011/324]
La Generalitat posa en pràctica el compromís de formació en investigació de jóvens titulats en les àrees de treball d'investigació científica, desenrotllament tecnològic i innovació, i convoca tres beques per a jóvens amb formació en Biblioteconomia i Documentació, en Ciències Econòmiques i en Ciències i Tècniques Estadístiques.
Per això, en virtut del que s'ha exposat i fent ús de les facultats que em conferixen l'article 28 de la Llei 5/1983, 30 de desembre, del Consell; l'article 47.11 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana; l'article 3.3 de la Llei 38/2003, de 17 de novembre, General de Subvencions; el Reglament General de Subvencions, aprovat pel Reial Decret 887/2006, de 21 de juliol; i l'article 7.3 del Decret 132/2009, de 4 de setembre, del Consell, pel qual es regula la concessió de beques en relació amb el que s'establix en el vigent Reglament Orgànic i Funcional de la Conselleria d'Educació, aprovat per mitjà del Decret 118/2007, de 27 de juliol, del Consell.
I vista la proposta de la secretària Autonòmica d'Universitat i Ciència, de data 27 de novembre de 2010, i de conformitat amb esta,
ORDENE
Primer
Convocar un concurs públic per a la concessió de tres beques per a la realització de pràctiques professionals en documentació, en anàlisi d'economia aplicada, i en estadística a la Secretaria de l'Alt Consell Consultiu en Investigació, Desenrotllament i Innovació, i aprovar les bases per les quals es regix esta convocatòria i el model d'instància, inclosos com a annex I i annex II, respectivament, d'esta orde.
Segon
Esta convocatòria recull les accions a desenrotllar durant l'any 2011. Les concessions estaran condicionades a l'existència de crèdit adequat i suficient. La convocatòria es finançarà a càrrec de la línia de subvenció T3243, del programa pressupostari 112.50, Alt Assessorament en Ciència i Tecnologia, aplicació 05.05.08.073.83.6, per un import de 18.000 euros, condicionada a la consignació pressupostària suficient i adequada del pressupost de gastos de la Generalitat per a l'any 2011.
En compliment del que preveu l'article 47.11 del Decret Legislatiu de 26 de juny de 1991, del Govern Valencià, pel qual s'aprova el text refós de la Llei d'Hisenda Pública de la Generalitat Valenciana, i d'acord amb el que establisca la Llei de Pressupostos de la Generalitat per a l'any 2011, per una resolució de la Conselleria d'Educació es donarà publicitat a l'import global màxim destinat a la concessió de les ajudes previstes en la present disposició.
En cas d'una pròrroga per a 2012, estarà condicionada la seua resolució a l'existència de crèdit adequat i suficient per a la dita anualitat.
DISPOSICIÓ ADDICIONAL
Única
Donat el caràcter d'estes ajudes i que van dirigides a un col·lectiu que no exercix cap activitat econòmica, estes beques, per la mateixa naturalesa dels beneficiaris a qui van destinades, queden excloses de l'aplicació del principi d'incompatibilitat amb el Mercat Comú formulat en l'article 107 del Tractat de Funcionament de la Unió Europea, i no és, per tant, obligatòria la notificació a la Comissió Europea, de conformitat amb l'article 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.
DISPOSICIONS FINALS
Primera
Es delega en el director general de Política Científica la facultat de concedir les beques i se l'autoritza perquè dicte les resolucions necessàries per a l'execució de la present orde.
Segona
L'orde produirà efecte des de l'endemà de ser publicada en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà recórrer potestativament en reposició o bé es podrà plantejar directament un recurs contenciós administratiu en el termini i davant dels òrgans que s'indiquen a continuació:
a) El recurs de reposició s'haurà d'interposar davant del conseller d'Educació, en el termini d'un mes des de l'endemà de ser publicada.
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de ser publicada.
València, 21 de desembre de 2010
El conseller d'Educació,
ALEJANDRO FONT DE MORA TURÓN
Annex I
Bases de la convocatòria de tres beques per a la realització de pràctiques professionals a realitzar en la Secretaria de l'Alt Consell Consultiu en Investigació, Desenrotllament i Innovació
Primera. Objecte
1. Les beques tenen com a objecte completar i desenrotllar la formació acadèmica de jóvens titulats a través de la realització de pràctiques professionals en la Secretaria de l'Alt Consell Consultiu en Investigació, Desenrotllament i Innovació.
2. Es convoquen tres beques amb la següent distribució per modalitats:
a) Modalitat A: llicenciatura en Documentació, o diplomatura en Biblioteconomia i Documentació.
b) Modalitat B: llicenciatura en Ciències Econòmiques.
c) Modalitat C: llicenciatura en Ciències i Tècniques Estadístiques.
3. Cada sol·licitud farà referència a una única modalitat.
Segona. Nombre de beques i lloc de destinació dels beneficiaris
Les beques en seran tres en total i les pràctiques formatives es faran en la Secretaria de l'Alt Consell Consultiu en Investigació, Desenrotllament i Innovació.
Tercera. Requisits que han de complir els sol·licitants i manera d'acreditar-los
1. Les persones que sol·liciten participar en la convocatòria hauran de complir els requisits següents:
a) No ser major de 35 anys.
b) Estar en possessió del títol que s'especifica per a cada una de les modalitats oferides en la base primera de la convocatòria, expedit o homologat per les autoritats espanyoles corresponents i que no hagen transcorregut més de cinc anys des de la seua obtenció.
c) No haver sigut beneficiari de beques de pràctiques professionals en la Generalitat per un període igual o superior a 36 mesos.
De conformitat amb el que establix la disposició transitòria segona del Decret 132/2009, de 4 de setembre, del Consell, pel qual es regula la concessió de beques, el mencionat termini començarà a computar-se a partir de l'entrada en vigor de la dita norma (9.09.2009).
d) No trobar-se incurs en les prohibicions per a obtindre la condició de beneficiari, establides en l'article 13 de la Llei 38/2003, de 17 de novembre, General de Subvencions, la qual cosa s'acreditarà per mitjà de la declaració responsable inclosa en la sol·licitud.
e) Disposar de cobertura sanitària.
2. Els sol·licitants hauran de complir els requisits i les condicions al terme del termini de presentació de les sol·licituds.
3. No podran optar a estes beques els qui en el moment de publicar-se la convocatòria ja estiguen disfrutant d'una beca de pràctiques professionals en la Generalitat, llevat que es concórrega a la mateixa beca que es disfruta o que resten menys de dos mesos per a la seua finalització.
Quarta. Duració de les beques
1. El període de duració inicial de les beques serà per un màxim de sis mesos a comptar de la data que s'indique en la resolució de concessió i que es publicarà en el Diari Oficial de la Comunitat Valenciana.
2. El període de duració podrà prorrogar-se, sense necessitat d'una nova convocatòria, per un període màxim de dotze mesos addicionals, sempre que hi haja disponibilitat pressupostària en les corresponents lleis de pressupostos de la Generalitat i l'exercici de l'activitat que es realitze així ho requerisca o ho aconselle.
Quinta. Dotació econòmica i pagament de les beques
1. La dotació econòmica de cada una de les beques serà de mil (1.000) euros mensuals bruts durant l'exercici 2011.
Sobre el dit import caldrà practicar la retenció corresponent a compte de l'Impost sobre la Renda de les Persones Físiques i la resta que, si és el cas, puguen correspondre.
2. En cas d'una pròrroga de les beques, en el segon període la quantia procedent serà la que siga aplicable d'acord amb la resolució a què es referix l'article 17.1 del Decret 132/2009, de 4 de setembre, del Consell, pel qual es regula la concessió de beques, que estiga vigent en el dit període.
3. Les quantitats abonades en cap cas tindran el caràcter de salari o retribució, sinó d'ajuda econòmica per als gastos que la beca comporta.
4. L'import de les beques s'abonarà mensualment, després de la certificació del secretari de l'Alt Consell Consultiu en Investigació, Desenrotllament i Innovació o del cap administratiu de la secretaria tècnica on els becaris realitzen les pràctiques.
Sexta. Termini, lloc i forma de presentació de les sol·licituds
1. El termini de presentació de les sol·licituds serà de 15 dies hàbils, comptats a partir de l'endemà de la publicació d'esta convocatòria en el Diari Oficial de la Comunitat Valenciana.
2. La sol·licitud per a poder optar a una de les tres beques es realitzarà utilitzant el model que s'annexa a les presents bases, el qual estarà a disposició de les persones interessades en els punts següents:
- En el portal institucional de la Generalitat en Internet .
- En les oficines Prop de la Comunitat Valenciana.
3. Els candidats hauran de dirigir la corresponent sol·licitud, degudament omplida, al Registre General de la Conselleria d'Educació, av. Campanar 32, 46102, València, i la podran presentar per qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del procediment Administratiu Comú.
4. A la corresponent sol·licitud s'adjuntarà la documentació següent:
a) Fotocòpia compulsada del DNI o document d'identitat de qualsevol dels països membres de la Unió Europea.
b) Títol de llicenciat homologat a Espanya.
c) Expedient acadèmic compulsat amb la nota mitjana oficial.
d) Currículum (annex III).
e) Qualssevol altres documents que acrediten la possessió de títols, màsters, mèrits docents, investigadors o professionals que es desitgen al·legar.
f) Declaració responsable de no tindre cap activitat laboral regular, ni qualsevol altra que impedisca el compliment de les obligacions com a becari, així com no disfrutar de cap altra beca en el període establit en la base tercera, la qual cosa s'acreditarà per mitjà de la declaració responsable inclosa en la sol·licitud.
g) Acreditar la circumstància de disposar de cobertura sanitària.
h) Acreditació de no incórrer en cap de les circumstàncies recollides en l'article 13.2 de la Llei 38/2003, General de Subvencions, la qual cosa s'acreditarà per mitjà de la declaració responsable inclosa en la sol·licitud.
Tots els documents seran originals o fotocòpies compulsades en el moment de la presentació de les instàncies.
5. La presentació de la sol·licitud per a optar a estes beques implicarà l'acceptació per la persona sol·licitant de les bases d'esta convocatòria.
6. Si la sol·licitud presentada en termini no té els requisits indicats en esta convocatòria o no s'aporta alguna de la documentació exigida en la convocatòria es requerirà l'interessat per a la seua esmena en el termini màxim de 10 dies hàbils, i se li indicarà que si no ho fa així es considerarà que desistix de la seua sol·licitud en els termes que preveu l'article 71 de la Llei de Règim Jurídic de les Administracions Públiques i del Procediment Administratiu Comú.
Sèptima. Comissió avaluadora i procés de selecció
1. Per a l'examen de les sol·licituds de beca i l'elaboració de les oportunes propostes es constituirà una comissió avaluadora que estarà formada per:
- El titular de la Secretaria de l'Alt Consell Consultiu en Investigació, Desenrotllament i Innovació, o persona en qui delegue.
- Dos funcionaris de la Secretaria Tecnicoadministrativa de l'Alt Consell Consultiu en Investigació, Desenrotllament i Innovació.
- Un especialista expert en almenys una de les titulacions exigides en la convocatòria.
- El titular de la Secretaria General Administrativa de la Conselleria d'Educació o persona en qui delegue, que actuarà com a secretari de la comissió avaluadora.
2. Els membres de la comissió podran ser assessorats pel personal tècnic o professional que es considere necessari, que podrà assistir amb veu però sense vot.
3. La comissió adaptarà el seu funcionament al que establix la convocatòria i la Llei de Règim Jurídic de les Administracions Públiques i del Procediment Administratiu Comú, pel que fa a la composició i el funcionament dels òrgans col·legiats, prendrà els seus acords per majoria simple, i estendrà les actes de les sessions que celebre i dels acords que adopte.
4. La comissió avaluadora es reunirà dins dels 15 dies següents a l'acabament del termini de presentació de sol·licituds a fi de valorar els mèrits que es deduïsquen de la documentació aportada.
5. Per a valorar les sol·licituds s'aplicaran els criteris del barem que es contenen en la base octava d'esta convocatòria. Obtinguda la puntuació provisional de tots els aspirants, s'exposarà la llista ordenada, segons la puntuació obtinguda, en el tauler d'anuncis de l'Àrea d'Ordenació Científica i Investigació i en la pàgina web de la Direcció General de Política Científica. Els interessats tindran un termini de 10 dies per a la formulació d'al·legacions.
6. Quan finalitze el procés de selecció, la comissió avaluadora, en el termini de 10 dies, elaborarà una proposta de resolució que contindrà la relació de beneficiaris i beneficiàries, així com una borsa de reserva constituïda pels aspirants que no resulten adjudicataris de les beques, prioritzada per orde de puntuació per a cobrir les vacants que puguen sorgir durant el període de gaudi. Així mateix, s'inclourà una relació dels aspirants les sol·licituds dels quals han sigut desestimades, en la qual s'indicaran les causes que han motivat la seua denegació.
Octava. Criteris de valoració i barem
A) Expedient acadèmic:
1. La puntuació assignada a l'expedient acadèmic coincidirà amb la nota mitjana ponderada, la qual donarà lloc a una valoració entre 5 i 10 punts.
Quan la ponderació estiga realitzada amb una puntuació 0-4 s'aplicarà allò que s'ha disposat en l'apartat 13.4 i 5 del Reial Decret 1267/1994, de 10 de juny, pel qual es modifica el Reial Decret 1497/1987, de 27 de novembre, pel qual s'establixen les directrius generals comunes dels plans d'estudis dels títols universitaris de caràcter oficial.
2. L'especialització acadèmica en matèries relacionades amb la convocatòria es valorarà entre 0 i 5 punts. Per especialització acadèmica s'entenen les assignatures relacionades amb la beca i es valorarà amb un màxim de 0,20 punts per assignatura.
En el cas de la modalitat B (llicenciatura en Ciències Econòmiques) es valoraran els coneixements en Economia Internacional amb 0,20 punts.
3. Altres títols acadèmics oficials que no constituïsquen un requisit per a la concessió. La puntuació màxima serà de 3 punts:
- Doctor: 2 punts
- Altres llicenciatures: 1 punt.
- Altres diplomatures: 0,50 punts.
4. En la modalitat A la llicenciatura en Documentació es valorarà en 0,50 punts.
B) Coneixements de valencià:
Només es valoraran els certificats expedits o homologats per la Junta Qualificadora de Coneixements de Valencià, d'acord amb l'escala següent i es puntuarà exclusivament el nivell més alt acreditat:
- Oral: 0,25 punts
- Elemental: 0,50 punts
- Mitjà: 0,75 punts
- Superior: 1,00 punt
C) Coneixement d'idiomes de la Unió Europea:
1. Es valorarà cada nivell superat, d'acord amb el Marc Comú Europeu de Referència per a les Llengües, amb 0,20 punts.
La puntuació màxima que es podrà obtindre per al conjunt dels idiomes i cursos acreditats serà d'1 punt. Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat. En el cas que el coneixement d'un idioma s'acredite per un títol universitari i haja sigut valorat en l'apartat A.3 no es podrà computar també en este apartat.
2. Altres idiomes cooficials de la Unió Europea: de 0 a 1 punt.
Només es valoraran els títols expedits per les escoles oficials d'idiomes, universitats, ministeris o organismes oficials acreditats. Es valorarà cada nivell superat amb 0,10 punts.
D) Coneixements addicionals:
1. Experiència professional relacionada directament amb l'objecte de la beca, fins a 2 punts. Es computarà 0,10 per cada mes complet treballat.
2. Cursos de formació relacionats amb l'objecte de la beca, fins a un màxim de 4 punts.
Es valoraran els cursos de formació i perfeccionament de duració igual o superior a 15 hores que hagen sigut cursats o impartits per l'interessat, d'acord amb l'escala següent:
a) De 200 o més hores, 3,00 punts.
b) De 100 o més hores, 2,00 punts.
c) De 75 o més hores, 1,50 punts.
d) De 50 o més hores, 1,00 punt.
e) De 25 o més hores, 0,50 punts.
f) De 15 o més hores, 0,20 punts.
Els centres de formació que impartisquen cursos han de ser organismes oficials o centres reconeguts.
En cap cas es puntuaran en el present subapartat ni en l'apartat C anterior els cursos de valencià i d'idiomes.
E) Entrevista:
La valoració que s'atorgue en este apartat no podrà superar el 30% de la puntuació màxima que es puga obtindre per mitjà de la suma de la resta d'apartats que s'incloguen en esta base.
F) Altres mèrits:
Es valorarà fins a un màxim de 2 punts altres mèrits que no es troben inclosos en la resta d'apartats.
Novena. Concessió de les beques, resolució i notificació
1. El termini màxim per a dictar i notificar la resolució sobre les sol·licituds formulades serà de tres mesos a comptar de la data de publicació d'esta convocatòria en el Diari Oficial de la Comunitat Valenciana, sense perjuí de l'ampliació dels terminis en els termes que preveu l'article 42 de la Llei de Règim Jurídic de les Administracions Públiques i del Procediment Administratiu Comú.
2. En cas que transcórrega el termini establit sense que s'haja dictat i notificat la resolució expressa, les persones interessades podran considerar desestimades les seues sol·licituds per silenci administratiu de conformitat amb el que establix l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat.
3. La resolució de concessió la dictarà el director general de Política Científica i es publicarà en el Diari Oficial de la Comunitat Valenciana.
4. La publicació d'esta resolució tindrà els efectes de notificació a les persones interessades, d'acord amb el que disposen els articles 58 i 59.6 de la Llei de Règim Jurídic de les Administracions Públiques i del Procediment Administratiu Comú, i s'inserirà la informació corresponent en la seu electrònica o en el portal institucional de la Generalitat en Internet .
Deu. Drets i obligacions dels beneficiaris
1. Els becaris hauran d'estar al corrent en el compliment de les seues obligacions tributàries i davant de la Seguretat Social, tot això amb anterioritat a dictar-se la proposta de la resolució de concessió de la beca de conformitat amb el que establix l'article 14.1.e, de la Llei 38/2003 General de Subvencions, per a la qual cosa autoritza expressament l'administració per a la seua obtenció directa al subscriure el model de sol·licitud.
2. Les persones beneficiàries de la beca estan obligades a incorporar-se al departament que se'ls indique en el termini establit, a realitzar l'activitat que ha motivat la concessió durant el període de gaudi, i guardar el degut secret i confidencialitat dels assumptes en què intervinguen, així com a complir les obligacions establides tant en l'article 14 de la Llei General de Subvencions com en la mateixa convocatòria.
3. Les persones beneficiàries estan obligades a acceptar la concessió de la beca i a renunciar a qualsevol altra beca coetània que es disfrute.
4. Quan finalitze el termini de duració de la beca, i amb l'informe favorable del tutor o la tutora, s'expedirà el corresponent certificat d'aptitud i aprofitament a favor del becari o becària.
5. Durant el període de gaudi de la beca, la persona beneficiària haurà de fer les pràctiques amb un horari màxim de 30 hores setmanals, que es distribuiran de la manera en què s'organitze per part de la Secretaria Tècnica de l'Alt Consell Consultiu en Investigació Desenrotllament i Innovació.
6. Tutoria. La Secretaria Tecnicoadministrativa de l'Alt Consell Consultiu en Investigació, Desenrotllament i Innovació ordenarà les activitats i establirà la dedicació dels becaris, segons els criteris dels seus propis servicis i mitjans.
Finalitzat el gaudi de la beca, i amb un informe previ d'assistència, aprofitament i aptitud del cap administratiu de la Secretaria Tecnicoadministrativa de l'Alt Consell, Consultiu en Investigació, Desenrotllament i Innovació s'estendrà el certificat corresponent.
Onze. Règim d'incompatibilitats
Les beques objecte de la present convocatòria són incompatibles amb l'exercici de qualsevol altra beca o ajuda, així com amb la realització de qualsevol altra activitat laboral remunerada que supose concurrència amb l'objecte i dedicació de la beca o que impedisca el compliment de les obligacions derivades del normal desenrotllament d'esta.
Dotze. Facultats d'interpretació
El director general de Política Científica resoldrà per delegació tant els dubtes com els conflictes que puguen plantejar els becaris i les becàries en l'exercici de la seua funció, o les unitats administratives que els tutelen. Al mateix temps, resoldrà les incidències que es produïsquen durant el període de gaudi de les beques amb l'audiència prèvia de l'interessat.
Tretze. Renúncia
La renúncia a la beca suposarà la pèrdua de tots els drets inherents a la beca i, per tant, el seu import deixarà de percebre's a partir d'este moment.
En cas de produir-se alguna renúncia a la beca concedida, l'Alt Consell Consultiu I+D+i procedirà a cobrir les vacants que puguen produir-se, i se servirà per a això de la borsa de reserva que resulte del procediment de selecció prèviament efectuat i en l'orde establit en esta.
Catorze. Suspensió
En els supòsits en què per part, adopció o acolliment s'interrompa el període de duració establit, la persona interessada continuarà meritant i percebent l'import de la beca atorgada, i recuperarà amb posterioritat el període interromput.
Igualment, en casos d'ingrés hospitalari prolongat es recuperarà amb posterioritat el temps de pràctiques interromput.
Quinze. Causes de reintegrament de l'import de la beca
1. Es produirà la pèrdua del dret al cobrament total o parcial de la beca en el supòsit de la falta de justificació o de concurrència d'algunes de les causes previstes en l'article 37 de la Llei 38/2003, de 17 de novembre, General de Subvencions.
2. Procedirà el reintegrament de la quantitat percebuda i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb el que disposa l'article 37 de la Llei 38/2003, de 17 de novembre, General de Subvencions, així com en els casos següents:
a) Quan es destine la quantitat percebuda a altres fins diferents a la finalitat de l'ajuda.
b) Quan s'incórrega en algun dels casos d'incompatibilitat de la beca establits en la base onze.
3. En la tramitació dels procediments es garantirà, en tot cas, el dret d'audiència a la persona interessada.
Setze. Tractament de dades personals
Les dades personals de les persones sol·licitants, recollides en el transcurs del procediment, seran incloses en un fitxer automatitzat de l'òrgan convocant, en els termes i les condicions que s'arrepleguen en la Llei Orgànica 15/1999, de 13 de desembre, de Protecció de Dades de Caràcter Personal, així com en el Reial Decret 1720/2007, de 21 de desembre, pel qual s'aprova el reglament de desplegament de la mencionada llei orgànica.